
Slik sluttet forrige bok:

Regndråper spiddet vannflaten der ute og gjorde det rolige fjellvannet om til et piskende hvitt hav. Nye, voldsomme vindkast feide over vidda som et rasende villdyr, prøvde å løse opp alle lafteknutene, og Silke var redd for at de skulle få taket i hodet. Hun satt i senga sammen med moren og veslebroren og så skremt mot vinduet. Skalv. Ropte på Espen. Snille Espen.

Da smalt døra til sengerommet opp med et brak. Vilde skvatt så hun mistet pusten og tok seg til brystet. En gjennomvåt, panikkslagen Brita-Jakob stod som en draug i døråpningen med ansiktet fullt av regn og tårer og ropte av full hals.

– Espen! Båten har kantret. Espen er borte.

Vinden røsket så hardt i stølsbua at Vilde skvatt og trykket den nyfødte tett til brystet. Silke, som også satt i senga, klemte hardt om sengeteppet og stirret stumt på Brita-Jakob som lignet et skrømt der hun stod i døråpningen og ropte at båten til Espen var kantret. Den rolige stunden på kammerset var over. I det ene øyeblikket kom et nytt liv til verden, i det neste banket døden på døra.mm

– Bli her! kommanderte Sebjørg fra Hemsedal som var kommet til setra bare noen timer tidligere. Før Vilde rakk å si noe, hadde hun kastet på seg jakka og løpt ut. Hun var gjennomvåt allerede før hun nådde vannkanten der bølgene skyllet hissig mot land for i neste øyeblikk å trekke seg tilbake ut mot dypet.

– Der! ropte Brita-Jakob som hadde fulgt etter. – Båten ligger der ute.

En hjelpeløs farkost med baugen i været ble kastet hit og dit i det frådende fjellvannet. Noen ganger ute av syne, andre ganger oppå en bølgetopp.

– Espen! Gårdsjenta ropte av full hals, men ordene forsvant i uværet.

Sebjørg tørket vekk regndråper fra ansiktet og speidet i alle retninger. Saumfarte vannkanten mot vest og øst i håp om at gutten var blitt skylt i land, men alt hun så, var vier og kratt som ble filleristet av stormen. Selv måtte hun snu ryggen til de verste vindkastene for i det hele tatt å klare å puste. Om gutten hadde havnet i vannet, så …

– Se! Det er noe bak båten. Brita-Jakob dro i den våte jakka til Sebjørg. – Er det ikke? Vent til neste bølge reiser båten opp. Det er noe der.

Sebjørg myste. Nok en gang forsvant båten mellom bølgene, og hun var sikker på at den kom til å synke. På stranda lå det bare et par digre steiner til å fortøye båten i. Ikke noe tau. Ikke en line hun kunne kaste.

– Det er Espen! Han klamrer seg til båten. Se!

Brita-Jakob pekte før hun løp opp i bua etter et tau. Hun så ikke at gjesten fra Hemsedal vrengte av seg jakka, slapp ned stakken og sparket støvlene av. Uten å nøle kastet Sebjørg seg i vannet. Hun var en god svømmer. Hun måtte forsøke å komme seg til båten, for nå hadde hun også sett gutten som strevde med å holde seg fast.

Det er sommer, formante hun seg selv. Det er sommer og varmt nok til å bade. Jeg fryser ikke. Jeg er sterk … En bølge skyllet over henne så hun måtte holde pusten mens hun kjempet hardt for å få hodet over vannet. I korte glimt så hun båten og det hun trodde var et menneske, halvveis oppe på kjølen, men det var lenger dit enn hun trodde. Vinden blåste sideveis. Pisket stikkende vanndråper inn i øynene og gjorde sikten umulig, likevel fortsatte hun. Sparket fra. Gispet og spyttet vann. Det var dumskap å utfordre et opprørt fjellvann på denne måten, hun skjønte det, visste hun måtte snu, prøve å redde seg selv. Før hun rakk å vende om, ble hun ført utover av et kraftig vindkast, og så var båten der like framfor henne. Og Espen. Et likblekt ansikt og en åpen munn som ropte noe. Hun måtte prøve å nå ham før det var for sent. Før han slapp taket.

Bunnen av båten var glatt, og det var så vidt hun klarte å klore fingrene om kjølen. Vekten hennes rettet opp båten så mye at gutten på den andre siden klarte å få kroppen over kjølen og ble hengende på tvers.

– Hold fast! ropte hun. – Ikke gi opp! Hun mistet pusten og gispet. Visste at det ikke var noen på land som kunne hjelpe dem. De måtte klare seg selv, og snart kom båten til å gå helt under.

– Vi må slippe båten og svømme, peste hun. – Det er ikke langt til land.

En eller annen hadde sagt at gutten kunne svømme litt, og hun håpet at det stemte, at han hadde noen krefter igjen, for hun ville ikke klare å få ham til land uten at han hjalp til.

– Klarer du å bruke beina? Sparke fra hvis jeg drar deg gjennom bølgene?

Vinden tok de fleste ordene, og hun var usikker på om Espen hørte. Hvis han ikke var sterk nok til å kjempe mot bølgene, ta noen svømmetak, kunne dette ende med drukningsdøden for dem begge. Hun håpet bare at han ikke fikk panikk og dyttet henne under vann for selv å holde seg flytende, men den sjansen måtte hun ta.

– Hører du meg, Espen?

Vått hår traff kinnene som sviende piskeslag. Den ene armen begynte å dovne av kulde og anstrengelse, mens den andre prøvde å nå Espen. Båten hevet og senket seg, kastet seg hit og dit mellom krasse bølger, gled utover mot dypet. De kunne ikke vente lenger.

– Jeg orker ikke, ropte gutten og kastet opp på båthvelvet. Spyet ble straks skylt vekk av en bølge. – Men jeg må. Jeg vil ikke drukne.

Sebjørg fattet mot ved dette siste. Han hadde ikke gitt opp.

–Jeg vet at du klarer det.

Hjertet banket så hardt at hun ble svimmel. Hun svelget vann, hørte ikke ropene fra land. Enset ikke at det hadde sluttet å regne, bare følte at vinden var like hissig og blåste feil vei, og at det var vanskelig å holde hodet over vannet.

I det samme lot Espen seg gli ned av båten, og Sebjørg grep fatt i jakka hans med en hånd mens hun la på svøm med den andre. Det gikk dårlig å svømme på siden. Hun kom ikke av flekken. Måtte slippe taket i Espen. Visste at hun burde ryggsvømme, men vannet var for opprørt.

– Kom igjen, Espen. Noen tak til, så kan du holde i genseren min. Bølgene er mindre nærmere land. Hun så at gutten strevde, men han fløt. Han fulgte henne. Duppet helt under og kom seg opp igjen. Gulpet og gispet. Tok noen hjelpeløse svømmetak. Gråt.

Sebjørg grep fatt i håret hans og trakk ham gjennom en bølge akkurat da han sluttet å bruke armene. Skrek at han skulle holde fast i genseren hennes, ikke i beina. Han måtte prøve å hjelpe til. De nærmet seg land.

– Du klarer det, Espen!

Hun ropte og kavet. Brukte de siste kreftene på et par kraftige svømmetak. Pustet med vidåpen munn så vannet nesten kvalte henne. Kjente tyngden av gutten som klamret seg fast. De kom ikke til å klare det. Og da Espen plutselig slapp taket i genseren og prøvde å klatre opp på henne, var det hun som fikk panikk. Kastet seg rundt og slo ham midt i ansiktet. Prøvde å komme seg løs. Tvillingene hennes skulle ikke bli morløse. Hun måtte redde seg selv.

– Hei, ta tak i tauet! En kraftig stemme brøt gjennom stormen. Den var like ved, og først trodde hun at det var innbilning. Men da hun fikk øye på et tjukt tau som virvlet i vannet, skjønte hun at de var nærmere land enn hun hadde trodd.

– Orker du å knyte det under armene, Sebjørg? Stemmen var dyp og bestemt. – Vi drar deg i land etterpå.

Hendene var stive av kulde, og kroppen lystret dårlig, men hun klarte det. Fikk slått knute på det tjukke tauet og kjente at noen holdt fast i den andre enden. Det ga henne ekstra krefter til å rope at Espen hadde gått under.

– Vi har ham på tømmerhaka, ropte stemmen. – Følg bare med til land, du.

Tauet under armene strammet seg, og Sebjørg merket at hun ble trukket gjennom bølgene. Nå klarte hun å hjelpe til med noen kraftløse svømmetak, og følelsen av å bli reddet var skjønn, som om hun trådte inn i en sal av glittergull der alt var fredelig og vakkert.

Hun kom til seg selv da hun ble halvveis løftet, halvveis slept opp bakken til stølsbua. To sterke karer hjalp henne inn i varmen der Brita-Jakob ventet, og det var så vidt hun rakk å spørre etter Espen før karene løp ut igjen.

– Gutten er på land. De henter ham nå.

Det var Brita-Jakob som svarte mens hun trakk de våte klærne av Sebjørg. En liten innsjø dannet seg på det hardtrampede jordgulvet ved ovnen, en dam som ingen brydde seg om.

Brita-Jakob hjalp Sebjørg på med Vildes ulltrøye og stakk før hun kommanderte henne opp i senga som Syver vanligvis brukte. Her var det nok av pledd og feller til at en forfrossen stakkar kunne holde varmen.

– Lever Espen?

Det siste Sebjørg husket klart, var at hun slo og dyttet gutten fra seg. Etter det var minnene bare en grøt av stemmer og frådende vann.

– Jeg vet ikke. Jeg så bare at karene fra grannestølene bandt et tau til en gammel pram og skjøv seg utover mot dere.

Brita-Jakob ga Sebjørg et krus med rykende varm urtete, men hendene til Sebjørg skalv så voldsomt at hun ikke klarte å løfte kruset til munnen, og gårdsjenta måtte hjelpe henne.

– Hvor er Espen? Plutselig dukket Vilde opp i døra til sengerommet. Hun var blek og en anelse krumbøyd. Tviholdt i dørklinka og svaiet litt. Det var ikke mange timer siden hun hadde født en liten guttepjokk, og hun var fortsatt sliten.

– Han kommer snart, svarte Brita-Jakob. – Gå tilbake til senga og sørg for at Silke og Syver holder seg i ro der inne. Og pass på at den vesle holder seg varm.

I det samme smelte ytterdøra opp, og en regngufs feide inn langs gulvet. De samme karene som hadde reddet Sebjørg, bar en søkkvåt bylt mellom seg. Vilde fikk bare så vidt et glimt av det gråhvite ansiktet til Espen før gårdsjenta førte henne bestemt tilbake til senga.

Sebjørg, som skalv og hakket tenner, fulgte sløvt med da karene vrengte klærne av gutten og la ham på brisken på den andre siden av rommet. Espen lå som livløs, men da Brita-Jakob kom ilende til og begynte å massere føttene og leggene hans, kastet han opp. Vann. Masse vann. Til slutt stønnet og hostet han så en kunne tro innvollene ville følge med opp.

– Kanskje det går bra, sa en av karene. – Gutten puster i det minste. Jeg tror ikke at han var veldig lenge under vann før vi fikk tak i ham.

– Den gamle tømmerhaka til svigerfar min gjorde nytte for seg i kveld, mumlet den andre karen og så på Espen som virret med hodet. – Mange har lurt på hvorfor den alltid ligger i båten, og nå har vi svaret. Svigerfar min var en framsynt kar, han. Synd at han daua altfor tidlig.

Karen nikket mot Sebjørg og sa hun var en helsikes god svømmer. Hun hadde reddet livet til guttungen, ingen tvil.

Sebjørg smilte matt. Hun håpet at Espen ville kvikne til, og at han slapp unna med skrekken. Selv regnet hun med å få en kraftig snue.

– Jeg svømmer helst på godværsdager, stotret hun. – Dette ble i meste laget. Takk for at dere halte meg i land.

– Du hjalp godt til, så det gikk fint. Vi ser innom i morgen for å høre hvordan det går. Han Aksel er ikke her, da?

– Han kommer opp om noen dager for å ta ned de siste hesjene, svarte Brita-Jakob. Hun la puter under hodet til Espen og tørket håret hans med et håndkle. Det tørre graset i putene knitret under bevegelsene hennes. – Vil dere ha litt varm drikke?

Karene takket nei. De måtte tilbake til egne støler og få på seg tørt tøy så fort som råd var. Selv om de ikke hadde vært under vann, føltes det slik.

Like etter at døra lukket seg bak dem, slo Espen opp øynene. Til å begynne med flakket blikket uten å feste seg, og Brita-Jakob ble redd for at han hadde mistet synet.

– Har du vondt noe sted, Espen?

– Halsen. Sår i halsen og i bringa.

Stemmen var svak og hes, men den lød som musikk i ørene til gårdsjenta og Sebjørg.

– Litt varm drikke hjelper.

Sebjørg merket seg at gutten ikke skalv slik hun selv gjorde. Espen lå bare helt slapp mot putene og lot Brita-Jakob helle i ham dråper med varm te, men han svelget og ville ha mer.

Lettet og glad lempet gårdsjenta de våte klærne ut av rommet og hengte dem på ei snor i mellomgangen før hun gikk inn til Vilde og forsikret henne om at alt så ut til å gå bra. Nå skulle hun varme en kraftig kjøttsuppe, så ble det sen kveldsmat på alle.

– Suppe, fnyste Syver. – Har de ikke fått i seg nok vann allerede?

– Suppe er lett å spise for de med sår hals, og i kveld blir det ekstra mye kjøtt oppi.

– Gi dem heller en ærlig dram. En real støyt. Jeg spanderer.

Gamlefar hadde fått med seg det meste av dramatikken, og forslaget hans var ikke så dumt. Da Vilde nikket seg enig, fant Brita-Jakob konjakkflaska til Aksel under den ene senga og skjenket en smak til Syver før hun gikk inn til Sebjørg og Espen. Gutten fikk en liten skje med sterkt. Sebjørg fikk et lite glass. Om ikke annet, så kunne drikken gi dem litt varme i kroppen.

Mens Sebjørg og Espen falt i en utmattet søvn, tørket Brita-Jakob opp vannsøl og la et tykt lag med brisk på gulvet. Etterpå varmet hun suppe som allerede var ferdigkokt på solide kraftbein og hadde oppi ekstra spekekjøtt og restene av litt ferskt viltkjøtt som Aksel hadde med sist han var der. Det ble en kraftig og god suppe som de kunne ha servert til fint.

Snart fikk Vilde og Syver servert suppe i hver sin bolle på sengekanten inne i kammerset. Sebjørg og Espen fikk også hver sin suppebolle, og med litt hjelp fra gårdsjenta svelget de unna uten å søle. En god ro fylte rommet mens de spiste

Det var Silke som brøt stillheten først. Mellom to munnfuller så hun på Espen med store øyne der han satt med et tårn av puter bak ryggen.

– Var du redd?

– Ja.

– Det var fint at Sebjørg var her. Hun kan svømme.

– Ja.

– Falt du i vannet?

Silke hadde ikke fått med seg annet enn at Sebjørg reddet Espen som hadde falt over bord.

– Ja. Jeg holdt fast i båten. Det var fælt.

– Du gjorde rett i å bli ved båten, sa Sebjørg. – Det var galskap å legge på svøm i de bølgene. Uten hjelp fra karene, hadde ingen av oss overlevd.

– Du var gal. Espen slurpet i seg litt mer suppe og glippet tungt med øyelokkene. – Du kastet deg uti for å redde meg akkurat da jeg holdt på å gi opp. Jeg var sikker på at jeg kom til å drukne.

– Heldigvis gikk det bra med oss begge, nikket Sebjørg. – Det var godt.

– Det var det, sa Brita-Jakob. – Ingen klarer å håndtere en robåt når det blåser opp på denne måten.

Hun kunne ha irettesatt Espen for at han ikke hørte på advarslene hennes i forkant. Han hadde lagt ut med båten til tross for at det blåste opp. Hun kunne hevet pekefingeren og bedt ham respektere voksne folk. Hun kunne klandret ham for å ha ødelagt båten til Syversgjerdet, kalt det for dumskap. Men hun gjorde ikke det. Espen visste godt nok selv hvor dum han hadde vært.

– Det er fint at du kom opp av vannet, sa Silke. – Jeg skal spille for deg. Etterpå.

Brita-Jakob sørget for at alle hadde det varmt og godt i sengene sine før hun selv skiftet til tørt tøy foran ovnen.  De siste timene hadde vært så travle at hun ikke hadde hatt tid til å tenke på seg selv. Nå kjente hun at kulda hadde satt seg fast i ryggen, og det var godt å få på varm trøye. Hun kneppet knappene i kofta langsomt og protesterte ikke da Sebjørg slo teppene til side og gikk med ustøe skritt inn til Vilde. Det var betryggende å se at gjesten kviknet til. Siden døra til sengerommet ble stående på gløtt, kunne gårdsjenta høre Sebjørg si noe om Espen som hadde lært en lekse. Selv hadde hun lært å ikke overvurdere seg selv.

– Guttunger og kvinnfolk, smalt det fra senga der Syver lå. – Ikke til å stole på.

Bare skryter. Da er det bedre med kyr og geit, de kommer hjem til samme tid hver kveld.

– Sant nok, lo Sebjørg. – Vi får lære av buskapen.

Brita-Jakob smilte og slo et sjal utenpå kofta. I natt hadde hun ingen seng å ligge i, så etter å ha lagt godt i ovnen, tok hun med seg et par tepper og gikk inn i fjøset der Espen pleide å ligge. Han hadde ordnet seg med et stort fange tørt gras i en av båsene.

En lang stund lå hun og lyttet til uværet som fortsatt herjet. Vinden fant vei inn mellom tømmeret i veggene, og iblant kjente hun iskald luft som strøk gjennom fjøset. Novene knaket i stormkastene. Hun kunne høre dyra som klumpet seg sammen inntil veggen like utenfor. Horn dunket mot tømmer. Geiteklauver skrapte mot stein. Og så kom lyden av leirgauk smygende inn i fjøset. Silke, hun var blitt så flink til å spille, rolig og klangfullt. Endelig kunne Brita-Jakob slappe av og ønske søvnen velkommen.

Dagen etter hadde uværet lagt seg. Både i fjellet og nede i dalen skinte sola matt, som om den prøvde å gjøre alt godt igjen, uten riktig å ha krefter til det ennå. Kornåkeren på Syversgjerdet var et sørgelig syn, og Aksel ristet oppgitt på hodet der han stod i utkanten av den. Avlingen kom til å bli skral, og det ville ikke bli mye korn å selge. Heldigvis hadde de fortsatt store kornlager fra tidligere år, så familien ville ikke lide noen nød. Derimot måtte han slå fra seg tanken på å selge korn for å tjene litt ekstra.

Han strøk hånden gjennom håret og gned seg hardt i ansiktet. Hver natt lå han og grublet på hvordan han skulle klare å betale seg ut av gjelda til nikkelverket, og hver natt ble han like fortvilet over utsiktene. Han måtte selge Syversgjerdet. Det var den eneste utveien. Vilde kom til å bli sint og lei seg, og kanskje ville hun hate ham resten av livet, det måtte han tåle. Likevel trodde han at alt ville gå seg til, at hun ville tåle tapet av farsgården og bli glad i Dis. Etter bryllupet hadde hun jo flyttet med ham dit, og han trodde at hun likte seg. Før Oskar kom og ødela alt. Aksel bet kjevene sammen ved tanken på halvbroren. Om det ikke hadde vært for ham, hadde han og Vilde drevet en praktgård i dag. Nå måtte de bygge opp Dis på nytt.

Aksel gikk mot stallen og salet hesten selv. Johannes hadde en unggutt til å hjelpe seg med å kjøre inn etterslåtten, så dette var dagen for å oppsøke lensmannen. Før han underskrev kjøpskontrakten med Stødheim, ville han forsikre seg om at alle papirer var i orden. Syver hadde røret noe om en klausul som heftet ved medgiften til Vilde, og det var greit å få ryddet all tvil av veien. Selv om han var sikker på at han hadde loven på sin side, at han var i sin fulle rett til å selge Syversgjerdet, skadet det ikke å få det stadfestet. Om ikke annet så for Vildes del.

Brakar var en stødig og sterk hingst som travet uforstyrret gjennom sensommersvermer av mygg og knott. Mens den stadig sterkere sola slikket grøftekantene tørre og skapte trolsk damp om hestebeina, hilste Aksel med hånden til dem han møtte langs veien, men han stanset ikke. Ingenting forble hemmelig i denne bygda, og han orket ikke å svare på nysgjerrige spørsmål i dag. I stedet merket han seg at så godt som alle kornåkrene i dalen var blitt skadet i uværet. Denne vinteren var det mange som måtte spare på melet.

Aksel red forbi gården der lensmannen hadde holdt til i mange år. Jorda var dyrket, og fôret var kjørt inn, likevel så den ut til å være forlatt. Et lite stykke lenger nede i dalen gikk det en beskjeden vei opp til bruket som ble kalt for Kroken. Det var der lensmannen holdt til nå for tiden, og på gårdsplassen stod det flere vogner klare til bruk.

– Så du er ute og lufter stashesten.

Lensmannen kom straks ut på trammen og hilste. Han så ut til å ha god tid og snakket gjerne om hest. Og om uværet som hadde herjet i natt. Og om fisket ute i fjorden, og om de nye båtrutene til og fra Bergen. Til slutt kremtet han og så undersøkende på Aksel.

– Du har vel ikke kommet hit bare for å snakke om hest og fisk. Er det noe jeg kan hjelpe deg med?

– Vi tenker å selge Syversgjerdet, svarte Aksel. – Jeg har en kjøper på hånden og ville bare forsikre meg om at alle skjøter på eiendommen er gyldige. Om det er noe lensmannen kan hjelpe meg med?

– Du får komme inn så vi kan prate mellom fire vegger.

Lensmannen slo ut med armen og viste vei inn til et lite kontor like innenfor inngangsdøra. Skrivebordet midt på gulvet var altfor stort for rommet, og alle veggskapene og bokhyllene gjorde det ikke mer luftig. Aksel satte seg i en dyp og slitt skinnstol mens lensmannen dumpet ned bak skrivebordet og grep en blyant.

– Så dere er blitt enige om å selge Syversgjerdet?

– På sett og vis. Vi kan ikke drive to gårder. Planen er å flytte til Nordre Aker nær Christiania for å bygge opp farsgården min.

– Så du skal slutte å arbeide ved nikkelverket?

– Ja. Nå blir det gårdsdrift på heltid. Dis er en stor gård.

– Jeg forstår. Og Syver? Blir han med?

– Han har ikke noe valg. Vi mente å vente en stund med å gi ham beskjed, for ikke å uroe ham, men han har ørene med seg, den mannen. En dag slo han seg helt vrang og skjelte meg ut mens han hevdet at jeg ikke kunne selge Syversgjerdet fordi det fulgte en klausul med medgiften, eller noe i den duren. Han mente at jeg burde oppsøke deg.

Aksel nevnte ikke skyteepisoden på stølen, for det var han selv som hadde satt fra seg et ladd gevær innomhus. Det var ikke noe å skryte av.

– Gjenpart av skjøter og verdipapirer blir oppbevart hos sorenskriveren, sa lensmannen og tappet blyanten mot bordplata. – Bare i enkelte tilfeller ligger det stemplede dokumenter på lensmannskontoret.

– Det vil si at du ikke kjenner til noen klausuler eller begrensinger når det gjelder Syversgjerdet?

Selv om han ikke hadde regnet med annet, ble Aksel lettet. Om lensmannen ikke hadde innsigelser, regnet han med at alt var i orden. Det var langt til sorenskriverkontoret, og det var bortkastet tid å ta den turen bare på grunn av gammelmannstøv.

– Har du lest skjøtene godt?

Lensmannen la fra seg blyanten og reiste seg. Mellom to bokskap, under en bordplate full av bunker med papirer, stod et pengeskap som han låste opp med to nøkler. Han måtte sette seg på huk for å finne det han lette etter, og han brukte god tid.

– Ja, jeg mener det, svart Aksel. – Skjøtene er stemplet og underskrevet og i orden. De står i Vildes navn, og det er skrevet med sort blekk at Syver og Caroline gir Syversgjerdet som medgift når datteren ekter Aksel Dis. Det står også at de gamle skal ha krav på en kårbolig på gården, og at den må bygges for de unges regning.

Aksel smilte og sa, litt unnskyldende, at det var for sent å bygge en kårbolig til Syver nå.

– Syver var en framsynt kar, nikket lensmannen og rettet seg opp. I hånden holdt han en tynn, gul konvolutt. – Han ville sikre seg selv og kona mot å bli kastet på dør, for det var noen stygge eksempler på slikt her i bygda på den tiden. Han ba meg spesielt om å ta vare på en gjenpart.

Tilbake ved skrivebordet åpnet lensmannen konvolutten og tok ut et ark med stempel. Han glattet det ut på bordplata og lente seg tilbake i stolen.

– Nederst på skjøtet du har i din besittelse, står det en liten merknad. Hvis intet annet er notert hos øvrigheten, er dette skjøtet gyldig.

– Ja. Jeg trodde det var en vanlig formulering.

Aksel begynte å ane uråd, og han måtte kjempe for ikke å rive til seg dokumentet på bordet.

– Når dette står i et verdipapir, er det opp til eieren å undersøke om det finnes heftelser eller annet som har betydning for saki. I ditt tilfelle, finnes det faktisk et slikt tillegg.

Lensmannen leste uten å bøye seg fram, som om han kunne ordlyden utenat og hadde forberedt seg på denne dagen. I brevet stod det at Syversgjerdet bare kunne selges med Vildes skriftlige samtykke.

– Siden dere er enige om salget, så burde dette være greit.

Aksel sank litt sammen i stolen før han strammet seg opp og takket for opplysningen.

Det var greit. Det måtte være greit.



EPUB/images/bladkompaniet_nylogo.jpg
& Bladkompaniet





EPUB/images/bilde.jpg





EPUB/images/cover.jpg
LAILA BRENDEN

Spenning, varme og
engod d sjarme.

TILBAKE TIL STORGARDEN

§ Bladkompaniet

- -








EPUB/images/miljofyrtaarn.jpg





